36. ΒΑΣΙΛΙΚΟΝ ΔΙΑΤΑΓΜΑ της 10 Ιουλ./11 Αυγ. 1953 Περί ηλικίας διοριζομένων εις θέσεις Υπουργείου Εθνικής Παιδείας και Θρησκευμάτων. Έχοντες υπ’ όψιν α)τας διατάξεις του άρθρ. 16 παρ. 1 του Νόμ. 1811/51 «περί κώδικος καταστάσεως των δημοσίων διοικητικών υπαλλήλων», β)την υπ’ αριθ. 140, 261, 396 και 423/53 σύμφωνον γνώμην του Ανωτάτου Συμβουλίου Δημοσίων Υπηρεσιών και γ)την υπ’ αριθ. 259/1953 γνωμοδότησιν του Συμβουλίου της Επικρατείας προτάσει του Ημετέρου επί του Συντονισμού Υπουργού απεφασίσαμεν και διατάσσομεν: Άρθρ.1.-Των εν άρθρ. 16 παρ. 1 του Νόμ. 1811/ 51 «περί κώδικος καταστάσεως Δημοσίων διοικητικών υπαλλήλων» προβλεπομένων ορίων ηλικίας προς διορισμόν υπαλλήλων καθορίζονται αι ακόλουθοι εξαιρέσεις: 1.Εις τας επομένας θέσεις δύνανται να διορίζωνται πρόσωπα υπερβάντα το 35 έτος της ηλικίας αυτών και υπό τας εν εκάστη περιπτώσει αναφερομένας προϋποθέσεις: α)-ε).(Αντικατεστάθησαν δια των διατάξεων του Ν.Δ. 2982/1954). ς)Εις θέσεις Εκπαιδευτικών λειτουργών, συνιστωμένας κατά το άρθρ. 1 του Α.Ν. 2193/40 εις λειτουργούντα Ορφανοτροφεία ή έτερα κοινωφελή ιδρύματα, πρόσωπα υπηρετούντα κατά τον χρόνον της συστάσεώς των εις αντιστοίχους θέσεις εν τω ιδρύματι, εφ’ όσον δεν υπερέβησαν το 55ον έτος της ηλικίας των. ζ)Εις θέσεις διδασκάλων θρησκείας ή θρησκείας και γλώσσης δια την διδασκαλίαν ετεροδόξων ή ετεροθρήσκων μαθητών, πρόσωπα μη υπερβάντα το 50ον έτος της ηλικίας των . η)Εις θέσεις διδακτικού προσωπικού εκκλησιαστικής εκπαιδεύσεως, εφ’ όσον δεν υπερέβησαν το 55ον έτος της ηλικίας των προκειμένου περί κληρικών ή το δια το διδακτικόν προσωπικόν των σχολείων Μέσης Εκπαιδεύσεως προβλεπόμενον ανώτατον όριον ηλικίας προκειμένου περί των λοιπών. θ)Εις θέσεις σχολιάτρων, εφ’ όσον δεν υπερέβησαν το 40ον έτος της ηλικίας των. ι)-ις).(Αναφερόμενα εις θέσεις Εφόρων Βιβλιοθηκών, Επιμελητών Αρχαιοτήτων, μουσικών κλπ. παρατεθήσονται εν τόμω 31). 2.Εις θέσεις Νηπιαγωγών δύνανται να διορίζωνται πτυχιούχοι διδασκαλείου Νηπιαγωγών συμπληρώσασαι το 17ον έτος της ηλικίας των. Άρθρ.2.-(Αναφερόμενον εις τας θέσεις των Πανεπιστημίων, Εθν. Πινακοθήκης κλπ. παρατεθήσεται εν τόμω 31). 